
Körjegyzőség - Közös hivatal

Dolgozatom témájául a közös önkormányzati hivatalokat választottam. Ezt a jogintézményt a közigazgatás reformja hívta életre, hiszen a korábbi Helyi önkormányzatokról szóló törvény minden egyes település számára biztosította az önálló önkormányzáshoz való jogot, ezzel egy nagyon széttagolt rendszert hozott létre. Eredményeként az ügyintézés színvonala településenként eltérő, emellett a korábbi önkormányzati struktúra fenntartása, működtetése óriási költséggel is jár állam és önkormányzatok számára is. A problémák megoldására alkotta meg a jogalkotó a közös hivatalok intézményét, mint kötelező társulási formát a 2000 fő lakosságszám alatti településeknek a Magyarország helyi önkormányzatairól szóló törvény által, felváltva a korábbi nem kötelező társulási formát, a körjegyzőséget.
Dolgozatomban a hangsúlyt az új jogintézmény bemutatására helyezem, fontosnak tartom azonban a hasonló alapon működő körjegyzőségek bemutatását, működésük felvázolását, melyek sok szempontból mintaként szolgálhatnak a közös hivatalok számára.
Vizsgálom a települések lakóinak – mint a helyi önkormányzáshoz való jog alanyainak - mindennapi életét mennyiben érintik ezen szervezeti átalakulások, vagyis a közös hivatalok létrejötte.
A vonatkozó jogszabályi környezet ismertetésének alapul vételével mutatom be mindkét hivatal alakításának és működésének szabályait, melynek keretében hangsúlyozom a közös hivatalokkal kapcsolatosan a gyakorlat számára már nyilvánvalóvá vált hiányosságokat, pontatlanságokat. Megállapításaim alátámasztására gyakorlati példákat is bemutatok, a gyakorlatban tevékenykedő szakemberek által felvetett kérdéskörök, problémák által, a velük készült interjú alapján.
A közös hivatal teljesen új jogintézményként kerül be az önkormányzati működés rendszerébe, így, hogy a tényleges megalakítás és a jövőbeni működés hogyan alakul, egyenlőre még bizonytalan.
Azonban a körüljárt problémák megvizsgálásának eredményeként arra a következtetésre jutottam, hogy a körjegyzőségek megfelelő mintaként szolgálnak a 2013. január 1-től felálló közös hivatalok számára, szervezett működésük, költséghatékonyságuk, szakszerű feladatellátásukkal kapcsolatosan.



